Proposta għal DIRETTIVA TAL-KUNSILL li temenda d-Direttivi 2006/112/KE u 2008/118/KE fir-rigward tar-reġjuni ultraperiferiċi Franċiżi u b'mod partikolari l-Majott /* COM/2013/0577 final - 2013/0280 (CNS) */





MEMORANDUM TA' SPJEGAZZJONI 1. IL-KUNTEST TAL-PROPOSTA Bid-Deċiżjoni 2012/419/EU li temenda l-istatus tal-Majott fir-rigward tal-Unjoni Ewropea, il-Kunsill Ewropew iddeċieda li mill-1 ta' Jannar 2014, l-istatus tal-Majott ikun ta' reġjun ultraperiferiku skont l-Artikolu 349 tat-Trattat dwar il-Funzjonament tal-Unjoni Ewropea (TFUE) minflok ta' pajjiż u territorju extra-Ewropew (OCT) skont l-Artikolu 355(2) tat-TFUE. Għal dan l-għan, fid-Deċiżjoni tal-Kunsill Ewropew msemmija hawn fuq, il-Majott ġie miżjud mal-lista tar-reġjuni ultraperiferiċi fl-Artikoli 349 u 355(1) tat-TFUE. Il-leġiżlazzjoni tal-Unjoni dwar il-VAT (id-Direttiva 2006/112/KE[1]) u d-dazji tas-sisa (id-Direttiva 2008/118/KE[2]) għaldaqstant se japplikaw fil-Majott wara t-tibdil fl-istatus. L-objettiv ta' din il-proposta, fil-qofol tiegħu huwa li jġib is-sitwazzjoni tal-Majott konformi ma' tar-reġjuni ultraperiferiċi Franċiżi l-oħra billi jeskludih mill-kamp ta' applikazzjoni tad-Direttivi 2006/112/KE u 2008/118/KE. Barra minn hekk, l-intenzjoni hija li jkun aktar ċar, bir-riferiment għall-Artikoli 349 u 355(1) tat-TFUE, li dawn ir-reġjuni kollha inkluż il-Majott jiġu esklużi mill-kamp ta' applikazzjoni ta' dawn id-Direttivi. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT 305 || Kollox ma' kollox, l-uniku tibdil magħmul minn din il-proposta jirrigwarda r-reġjun tal-Majott. Għax dan qiegħed f'qagħda simili għal ta' reġjuni ultraperiferiċi Franċiżi oħrajn, l-objettiv tal-proposta huwa li jiġi żgurat li huwa jkun suġġett għall-istess trattament skont iż-żewġ direttivi msemmija hawn fuq meta jsir reġjun ultraperiferiku fl-1 ta' Jannar 2014. Il-proposta mhu se jkollha l-ebda impatt fuq il-qagħda ta' reġjuni ultraperiferiċi Franċiżi oħrajn. Sabiex ikun ċar li kwalunkwe tibdil fl-istatus ta' dawn ir-reġjuni kollha - inkluż tal-Majott - skont il-liġi nazzjonali ma għandu l-ebda effett fuq is-sitwazzjoni tagħhom skont id-Direttivi msemmija hawn fuq, qed jiġi propost li d-deżinjazzjoni tagħhom għandha tinbidel, u ssir referenza għall-Artikoli 349 u 355(1) tat-TFUE minn issa 'l quddiem. Għaldaqstant il-Kummissjoni ma wettqitx valutazzjoni tal-impatt għax ma hemmx raġunijiet biex issir. 3. ELEMENTI LEGALI TAL-PROPOSTA Sommmarju tal-miżuri proposti Il-proposta tipprevedi li d-Direttivi 2006/112/KE and 2008/118/KE ma japplikawx għar-reġjuni ultraperiferiċi Franċiżi elenkati fl-Artikoli 349 u 355(1) tat-TFUE. Bażi Legali L-Artikolu 113 tat-TFUE. Il-prinċipju ta' sussidjarjetà L-Artikolu 113 tat-TFUE jistieden lill-Kunsill biex jadotta dispożizzjonijiet, għall-armonizzazzjoni tal-leġiżlazzjoni, li jirrigwardaw it-taxxi fuq id-dħul minn negozji u d-dazji tas-sisa. Hija l-Unjoni Ewropea biss li għandha l-kompetenza li tiddefinixxi għal liema territorju l-leġiżlazzjoni armonizzata tapplika. Il-proposta għaldaqstant hija konformi mal-prinċipju ta' sussidjarjetà. Il-prinċipju tal-proporzjonalità Il-proposta tikkonforma mal-prinċipju ta' proporzjonalità minħabba dawn ir-raġunijiet. L-objettiv tal-proposta huwa li l-Majott jingħata l-istess status bħal dak li ilu japplika fil-Gwadelup, fil-Gujana Franċiża, fil-Martinique u fir-Réunion. Din tiċċara l-istatus tal-parti Franċiża ta' Saint-Martin mingħajr ma timmodifikaha. L-għażla tal-istrumenti L-istrument propost: Id-Direttiva tal-Kunsill fuq il-bażi tal-Artikolu 113 tat-Trattat. Strumenti oħra ma kinux ikunu xierqa minħabba r-raġunijiet li ġejjin. Minħabba li l-għan huwa li jiġu emendati żewġ Direttivi, trid tintuża l-istess forma legali. 4. IMPLIKAZZJONIJIET BAĠITARJI Il-proposta ma għandiex impatt fuq il-baġit tal-Unjoni Ewropea. 5. ELEMENTI MHUX OBBLIGATORJI L-Artikoli 1 u 2 jagħmlu l-istess emenda lil żewġ Artikoli tad-Direttivi 2006/112/KE u 2008/118/KE, li jirrigwadaw il-kamp ta' applikazzjoni territorjali ta' dawn iż-żewġ Direttivi, billi jbiddlu "Dipartiment Franċiż extra-Ewropew" b'"reġjuni ultraperiferiċi Franċiżi elenkati fl-Artikoli 349 u 355(1) tat-Trattat dwar il-Funzjonament tal-Unjoni Ewropea". Din il-formulazzjoni ġdida tagħmilha ċara li kwalunkwe tibdil fil-liġi nazzjonali ta' dawn it-territorji mhux se jaffettwa s-sitwazzjoni tagħhom f'dak li għandu x'jaqsam maż-żewġ Direttivi. Is-sitwazzjoni f'Saint Barthélemy ma għandhiex għalfejn tkun eżaminata billi dan it-territorju ma baqax reġjun ultraperiferiku fl-1 ta' Jannar 2012 skont id-Deċiżjoni tal-Kunsill 2010/718/UE tad-29 ta' Ottubru 2010. Minħabba s-sempliċita tal-miżuri ta' traspożizzjoni li għandhom jiġu implimentati, il-Kummissjoni ma teħtieġx dokumenti ta' spjegazzjoni sabiex twettaq il-kompitu tagħha li tissorvelja t-traspożizzjoni tad-Direttivi. Il-miżuri differenti ta' traspożizzjoni li għandhom jiġu nnotifikati għandhom ikunu suffiċjentement espliċiti. 2013/0280 (CNS) Proposta għal DIRETTIVA TAL-KUNSILL li temenda d-Direttivi 2006/112/KE u 2008/118/KE fir-rigward tar-reġjuni ultraperiferiċi Franċiżi u b'mod partikolari l-Majott IL-KUNSILL TAL-UNJONI EWROPEA Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artrikolu 113 tiegħu, Wara li kkunsidra l-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidra l-opinjoni tal-Parlament Ewropew[3], Wara li kkunsidra l-opinjoni tal-Kumitat Ekonomiku u Soċjali Ewropew[4], Filwaqt li jaġixxi skont proċedura leġiżlattiva speċjali, Billi: (1) Bid-Deċiżjoni 2012/419/EU li temenda l-istatus tal-Majott fir-rigward tal-Unjoni Ewropea[5], il-Kunsill Ewropew iddeċieda li mill-1 ta' Jannar 2014, l-istatus tal-Majott ikun ta' reġjun ultraperiferiku skont l-Artikolu 349 tat-Trattat dwar il-Funzjonament tal-Unjoni Ewropea (TFUE) minflok ta' pajjiż u territorju extra-Ewropew (OCT) skont l-Artikolu 355(2) tat-TFUE. Għal dan l-għan, skont id-Deċiżjoni tal-Kunsill Ewropew msemmija hawn fuq, il-Majott ġie miżjud mal-lista tar-reġjuni ultraperiferiċi fl-Artikoli 349 u 355(1) tat-TFUE. Il-leġiżlazzjoni fiskali tal-Komunità għaldaqstant għandha tapplika fil-Majott wara dan it-tibdil fl-istatus. (2) Fir-rigward tat-taxxa fuq il-valur miżjud (VAT) u d-dazji tas-sisa, il-Majott jinsab fl-istess qagħda tar-reġjuni ultraperiferiċi Franċiżi eżistenti (il-Gwadelup, il-Gujana Franċiża, Martinique, Réunion u Saint-Martin) li ma jaqgħux fil-kamp ta' azzjoni territorjali tad-Direttiva tal-Kunsill 2006/112/KE tat-28 ta' Novembru 2006 dwar is-sistema komuni tat-taxxa fuq il-valur miżjud[6], u d-Direttiva tal-Kunsill 2008/118/KE tas-16 ta' Diċembru 2008 dwar l-arranġamenti ġenerali għad-dazji tas-sisa u li tħassar id-Direttiva 92/12/KEE[7]. Għalkemm id-dispożizzjonijiet eżistenti ta' dawn iż-żewġ Direttivi jeskludu "id-dipartimenti Franċiżi extra-Ewropej" mill-kamp ta' applikazzjoni territorjali tagħhom, u l-Majott jgawdi minn dan l-istatus skont il-liġi Franċiża, jeħtieġ li dawn iż-żewġ direttivi jiġu adattati billi l-Majott ma kienx parti mit-territorju tal-Unjoni meta dawn id-Direttivi ġew adottati. L-Artikolu 6 tad-Direttiva 2006/112/KE u l-Artikolu 5 tad-Direttiva 2008/118/KE iridu għalhekk jiġu emendati sabiex jinkludu l-Majott f'dawn id-Dispożizzjonijiet. (3) Sabiex ikun ċar li l-Majott u r-reġjuni ultraperiferiċi Franċiżi l-oħra huma eżentati mill-kamp ta' applikazzjoni tad-Direttivi 2006/112/KE u 2008/118/KE, ikun x'ikun it-tibdil fl-istatus tagħhom skont il-liġi Franċiża, għandha ssir referenza għall-Artikoli 349 u 355(1) tat-TFUE għal dawn ir-reġjuni kollha. (4) Id-Direttivi 2006/112/KE u 2008/118/KE għandhom għaldaqstant jiġu emendati kif meħtieġ. ADOTTA DIN ID-DIRETTIVA Artikolu 1 L-Artikolu 6(1)(c) tad-Direttiva 2006/112/KE jinbidel b'dan li ġej: "c) ir-reġjuni ultraperiferiċi Franċiżi elenkati fl-Artikoli 349 u 355(1) tat-Trattat dwar il-Funzjonament tal-Unjoni Ewropea;". Artikolu 2 L-Artikolu 5 tad-Direttiva 2008/118/KE huwa emendat kif ġej: a) Il-paragrafu (2)(b) jinbidel b'dan li ġej: "b) ir-reġjuni ultraperiferiċi Franċiżi elenkati fl-Artikoli 349 u 355(1) tat-Trattat dwar il-Funzjonament tal-Unjoni Ewropea;". b) Il-paragrafu (5) jinbidel b'dan li ġej: "Franza tista' tinnotifika, permezz ta' dikjarazzjoni, li din id-Direttiva u d-Direttivi li hemm referenza għalihom fl-Artikolu 1 japplikaw għat-territorji li hemm referenza għalihom fil-paragrafu (2)(b) — suġġetti għall-miżuri sabiex jadattaw minħabba d-distanza ultraperiferika tagħhom — fir-rigward ta' xi oġġetti jew l-oġġetti kollha tas-sisa li hemm referenza għalihom fl-Artikolu 1, mill-ewwel jum tat-tieni xahar wara li ssir din id-dikjarazzjoni." Artikolu 3 1. L-Istati Membri jadottaw u jippubblikaw, mhux aktar tard mill-31 ta Diċembru 2013, il-liġijiet, ir-regolamenti u l-arranġamenti amministrattivi neċessarji sabiex ikunu konformi ma' din id-Direttiva. Huma, immedjatament, jikkomunikaw lill-Kummissjoni t-test ta' dawn id-dispożizzjonijiet. Mill-1 ta' Jannar 2014 japplikaw dawn id-dispożizzjonijiet. Meta l-Istati Membri jadottaw dawn id-dispożizzjonijiet, irid ikun hemm referenza għal din id-Direttiva jew ikunu akkumpanjati minn referenza ta' dan it-tip meta jiġu ppubblikati uffiċjalment L-Istati Membri jiddeterminaw kif tali referenza għandha ssir. 2. L-Istati Membri jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva. Artikolu 4 Din id-Direttiva tidħol fis-seħħ fl-20 jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea. Artikolu 5 Din id-Direttiva hija indirizzata lill-Istati Membri. Magħmul fi Brussell, F'isem il-Kunsill Il-President [1] Id-Direttiva tal-Kunsill 2006/112/KE tat-28 ta'Novembru 2006 dwar is-sistema komuni tat-taxxa fuq il-valur miżjud, ĠU L 347, 11.12.2006, p. 1. [2] Id-Direttiva tal-Kunsill 2008/118/KE tas-16 ta' Diċembru 2008 dwar l-arranġamenti ġenerali għad-dazju tas-sisa u li jħassar id-Direttiva 92/12/KEE, ĠU L 9, 14.1.2009, p. 12. [3] ĠU C , , p. . [4] ĠU C , , p. . [5] ĠU L 204, 31.7.2012, p. 131. [6] ĠU L 347, 11,12.2006, p. 1. [7] ĠU L 9, 14,1.2009, p. 12.